《出浔阳郭由东城陂入庐山》
清代·李绳远

始离浔阳郭，言向名山行。逶迤陟泉坂，潦越瞰江城。

匡庐望犹远，四山已纵横。顾指心目豁，披拂襟袖清。

岩长密林亘，天肃高霞晴。阳崖翠叶暗，阴壑丹树明。

绝石路始转，入谷身已轻。奔涧互流响，栖禽挟鸣声。

幽趣昔所惬，放旷从此生。宿痾真可捐，俗累岂我撄。

誓当卜田舍，将毋来玉京。游岳挈禽庆，敕家疑向平，踟蹰待婚嫁，岂非儿女情。

作者简介：（1633—1708）清浙江秀水人，字斯年，号寻壑、樵岚山人、补黄村农。李良年兄。诸生。入国子监，考授州同，不就。游幕四方。晚年信佛。工诗文，尤善骈文。自作《补黄村农生圹志》，述其生平。有《寻壑外言》。